b'\n_START_ARTICLE_\nB\xc3\xbclb\xc3\xbcl\n_START_PARAGRAPH_\nB\xc3\xbclb\xc3\xbcl (ven. \xd0\x91\xd1\x8e\xd0\xbb\xd1\x8c-\xd0\x91\xd1\x8e\xd0\xbb\xd1\x8c, Bjul-Bjul; oikealta nimelt\xc3\xa4\xc3\xa4n Murtuza M\xc9\x99\xc5\x9f\xc9\x99di Rza o\xc4\x9flu M\xc9\x99mm\xc9\x99dov, 22. kes\xc3\xa4kuuta 1897 Xanba\xc4\x9f\xc4\xb1n kyl\xc3\xa4 \xc5\x9eu\xc5\x9fan kaupungin l\xc3\xa4hell\xc3\xa4 \xe2\x80\x93 26. syyskuuta 1961 Baku) oli azerbaid\xc5\xbeanilainen neuvostolaulaja (lyyris-dramaattinen tenori) ja kansanmusiikin tutkija. H\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 azerbaid\xc5\xbeanilaisen ammattimusiikin ja musiikkiteatterin uranuurtajista._NEWLINE_Laulaja aloitti uransa azerbaid\xc5\xbeanilaisten mugamien ja kansanlaulujen esitt\xc3\xa4j\xc3\xa4n\xc3\xa4. Harvinaisen taiturimaisen yl\xc3\xa4rekisterins\xc3\xa4 ansiosta h\xc3\xa4n sai azerinkielisen kutsumanimen B\xc3\xbclb\xc3\xbcl \xe2\x80\x99satakieli\xe2\x80\x99. Vuodesta 1920 l\xc3\xa4htien h\xc3\xa4n toimi Azerbaid\xc5\xbeanin teatterin ja my\xc3\xb6hemmin Axundoville nimetyn ooppera- ja balettiteatterin solistina. Vuonna 1927 B\xc3\xbclb\xc3\xbcl valmistui Nikolai Speranskin luokalta Bakun konservatoriosta ja t\xc3\xa4ydensi sen j\xc3\xa4lkeen opintojaan Milanossa. Vuodesta 1932 l\xc3\xa4htien h\xc3\xa4n ty\xc3\xb6skenteli Azerbaid\xc5\xbeanin konservatorion opettajana ja vuodesta 1940 sen professorina. Vuosina 1932\xe2\x80\x931944 h\xc3\xa4n toimi perustamansa musiikin tutkimuslaitoksen johtajana._NEWLINE_B\xc3\xbclb\xc3\xbclin laulutaiteessa yhtyv\xc3\xa4t kansanmusiikin sek\xc3\xa4 ven\xc3\xa4l\xc3\xa4isen ja italialaisen vokaalimusiikin perinteet, virtuoosisuus ja tunteellinen melodisuus. H\xc3\xa4nen tunnetuimpia roolejaan ovat Koro\xc4\x9flu \xc3\x9czeyir Hac\xc4\xb1b\xc9\x99yovin samannimisess\xc3\xa4 oopperassa, A\xc5\xa1ik-Garib (Reinhold Gli\xc3\xa8ren ooppera \xc5\xa0ahsenem), Saro (Armen Tigranjanin Anu\xc5\xa1), herttua (Giuseppe Verdin Rigoletto) ja Cavaradossi (Giacomo Pucciniin Tosca). B\xc3\xbclb\xc3\xbcl toimi my\xc3\xb6s konserttilaulajana, azerbaid\xc5\xbeanilaisen kansanmusiikin ker\xc3\xa4\xc3\xa4j\xc3\xa4n\xc3\xa4 ja julkaisijana sek\xc3\xa4 Azerbaid\xc5\xbeanin SNT:n korkeimman neuvoston edustajana._NEWLINE_Vuonna 1938 B\xc3\xbclb\xc3\xbclille my\xc3\xb6nnettiin Neuvostoliiton kansantaiteilijan arvonimi. Vuonna 1950 h\xc3\xa4n sai Stalin-palkinnon azerbaid\xc5\xbeanilaisten kansanlaulujen esitt\xc3\xa4j\xc3\xa4n\xc3\xa4. H\xc3\xa4net on palkittu my\xc3\xb6s Leninin kunniamerkill\xc3\xa4. Bakussa toimii laulajalle omistettu museo. H\xc3\xa4nen poikansa on s\xc3\xa4velt\xc3\xa4j\xc3\xa4 ja viihdelaulaja Polad B\xc3\xbclb\xc3\xbclo\xc4\x9flu.'